बोपारा की रिकॉर्ड गेंदबाजी, इंग्लैंड ने विंडीज को रौंदा  
रवि बोपारा की रिकॉर्ड गेंदबाजी और सलामी बल्लेबाजों के उत्कृष्ट प्रदर्शन से इंग्लैंड ने वेस्टइंडीज को पहले ट्वेंटी-20 मैच में 10 विकेट से करारी शिकस्त दी।
मध्यम गति के गेंदबाज रवि बोपारा की रिकॉर्ड गेंदबाजी और सलामी बल्लेबाजों के उत्कृष्ट प्रदर्शन से इंग्लैंड ने शुक्रवार को ओवल में वेस्टइंडीज को पहले ट्वेंटी-20 मैच में 10 विकेट से करारी शिकस्त दी।  एसेक्स के ऑलराउंडर बोपारा ने 10 रन देकर चार विकेट लिए, जो ट्वेंटी-20 में इंग्लैंड की तरफ से सर्वश्रेष्ठ प्रदर्शन है। उन्होंने पॉल कोलिंगवुड और जाडे डर्नबाक के 22 रन देकर चार विकेट के संयुक्त रिकॉर्ड को तोड़ा। वेस्टइंडीज का स्कोर एक समय बिना किसी नुकसान के 51 रन था, लेकिन बोपारा की शानदार गेंदबाजी से उसकी टीम 19.4 ओवर में 125 रन पर ढेर हो गई।  विश्व चैंपियन इंग्लैंड ने इसके बाद 28 गेंद शेष रहते हुए बिना किसी नुकसान के 128 रन बनाकर धमाकेदार जीत दर्ज की। एलेक्स हालेस ने नाबाद 62 और क्रेग कीसवेटर ने नाबाद 58 रन बनाए।  इंग्लैंड के कप्तान ग्रीम स्वान ने दावा किया कि उनके कई खिलाड़ी अगले साल श्रीलंका में होने वाले ट्वेंटी-20 विश्व कप में टीम में जगह बनाने के दावेदार हैं। स्वान ने कहा, हम वेस्टइंडीज के खिलाफ इन दो मैचों को काफी गंभीरता से ले रहे हैं, क्योंकि विश्व कप ज्यादा दूर नहीं है और हमें टीम में कुछ खिलाड़ियों की जगह सुनिश्चित करनी है।